khistorydata/jeongjo-sjw-relations huggingface dataset:
정조 3년
己亥十月十二日初更三點。上御誠正閣。左承旨入侍時。行左承旨鄭民始。假注書李信祜。記注官柳橚金健修。以次進伏訖。上曰。當此銓地俱空之時。非儒賢非親病之銓堂。義不敢一味偃處鄕外。不卽肅命。吏曹參議李秉模。另加申飭。催促上來。限內趁不入來。依定式。直捧禁推傳旨事。該房知悉出傳敎上曰。海西儒生。改換名字。與原帳籍相左。則都事。卽於坼榜之初査治。可也。而及其日久之後。始自巡營摘發。則都事不可無罪。故俄命拿處。而都事。果誰也。民始曰。都事卽李度默也。當於坼榜之際。隨卽憑公而不此之爲。似難免其罪矣。上曰。今日伴直。誰也。民始曰。同副承旨也。上命入侍。同副承旨南鶴聞進伏。少頃。上命退。諸臣遂退出。
정조 3년
行都承旨李命植式暇。行左承旨鄭民始坐。右承旨徐有防坐直。左副承旨朴祐源坐。右副承旨李在學坐。同副承旨南鶴聞坐直。注書二員未差。假注書李信祜仕徐鼎修仕直。事變假注書吳翼煥仕。
정조 3년
傳于李在學曰。右副承旨入侍。
정조 3년
以左副承旨朴祐源牌不進罷職傳旨。傳于南鶴聞曰。只推。更爲牌招。
정조 3년
兵曹口傳政事。副司果尹行修。
정조 3년
南鶴聞啓曰。宿衛設置之時。猶且申飭。況今撤宿衛所之後乎。近日各軍門大將及兩廳捕將。果能時時躬自巡檢乎。自政院。問啓事。命下矣。問于訓鍊大將具善復。則以爲臣於受符之日。適値本局巡邏。故親自巡檢宮墻外及牌內。其後別定將校三人。連爲巡檢。而臣則姑未及更爲親檢。不勝惶恐云矣。禁衛大將李敬懋。以爲臣待罪本營以後。親自一次巡檢宮墻外及各牌字內。雖非本營日次。連爲別遣敎鍊官。都巡宮城外及各牌字內。而臣則不得連自親檢。不勝惶恐云矣。御營大將李邦一。以爲臣待罪本營以後。宮墻外及各牌字內。二次躬自巡檢。而伊後未得連加親檢。不勝惶恐云矣。左邊捕盜大將李柱國。以爲臣自前月二十七日以後。二次巡檢。使從事官。亦爲巡檢。而不得連爲都巡。不勝惶恐云矣。右邊捕盜大將李敬懋。以爲臣自前月二十七日以後。一次親檢宮墻外及牌字內。而不得連爲親檢。不勝惶恐云矣。傳曰。知道。此豈手携面命之事。而焉敢如是怠忽。況所謂一次親檢云者。尤極苟艱。告君之辭。尤豈容如是。姑屬禮待之義。不欲索言。訓鍊大將具善復。禁衛大將兼右邊捕盜大將李敬懋等。竝施越俸三等。御營大將李邦一。左邊捕盜大將李柱國。猶賢乎已。勿論。此後以如是申飭之故。乃反無常行巡。則徒損體貌。亦涉如何。此意。竝令諸將臣知悉。
정조 3년
李在學。以備邊司言啓曰。各道災實分等狀啓草記。稟處事。命下矣。卽見洪忠監司李秉鼎狀啓。則洪州等四十四邑。置之稍實。林川等十邑置之之次。此則依狀請施行。所請災八百二十結八負。雖是大登之歲。査陳之後。以湖西畓結之多。通一道被災者。豈遽減於此數。所請極其精約。此亦依狀請施行。拯劣米。竝許停退事。則舊還之一倂停捧。旣出無前之特恩。蒙惠於民。亦已多矣。今欲竝與拯米而停退者。誠甚過當。然道臣旣有所請。限折半許令停退。各樣軍布。從民願捧納事。則八路綿農。初無告歉之處。今年此請。實是意外。此等之歲。若皆許捧純錢。則木儲其將告罄而後已。使之依定式備納。安興米濟民穀仍留事。則在此在彼。無甚關係。依狀請施行。江都米相換事。則不但畿內穀簿之苟艱而已。湖西之所不欲輸納者。畿內亦豈肯樂從乎。況仍留本道。永爲還分之意。曾因京畿道臣筵稟蒙允。移納與否。非所可論。狀內辭緣置之。推奴徵債。限明秋防塞事。則依狀請施行。何如。傳曰。允。給災之結數。止八百者。誠有精約之意。果非濫觴之請矣。且此一事。係生民苦樂。許則有息肩之效。不許則有疊徵之弊。在朝家若保如傷之意。無論多窠。固當準數聽施。而予則以爲。此亦有名實之可以照驗者。今年穡事。幸而不至於告歉。問者狀請。又皆降頉於陳騰。爲藩臣爲有司者。則似不容徒循前例。必以請災爲恒式。亦不可任其所請。必以給災爲定法也。況近千結乎。然則査亦可。不査亦可。安用査陳爲哉。該道道臣。從重推考。至於本事。則果未知是。而道臣旣請之後。便是吾民口吻中物。許施則許施。可也。又若拯米之弊。曾所熟知。雖曰樂歲。許多穀包之一時催科。決知其爲民之政。依狀請。竝令特爲停退事。分付。
정조 3년
三司合啓。大司諫趙英鎭。司諫沈命德。持平宋民載林道浩。副挍理李儒慶沈樂洙。正言姜嚴思憲。修撰朴天行。副修撰金宇鎭啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
兩司合啓。大司諫趙英鎭。司諫沈命德。持平宋民載林道浩。正言姜嚴思憲啓曰。請濟州牧移配罪人敬彬。亟令王府。更爲設鞫得情。彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
持平宋民載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻。絶島定配。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。措辭見上
정조 3년
正言姜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。斯於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年亟施屛裔之典。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻。使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。答院曰。不允。措辭見上
정조 3년
吏曹參議李秉模疏曰。伏以臣。眇拙一措大耳。文學也。才猷也。器局也。蓋無一之足當。而朝廷或過吹噓。聖上偏加拂拭。一年二年。居然躋下大夫之列。世所稱淸官顯秩。兜攬殆遍。臣早夕危懼。忽忽若喪心人。耿然此心。鬼神臨之。臣何敢一毫例飾於吾君之前哉。然前後華貫。有除輒膺。雖謂之貪榮冒祿。可也。又孰諒其本情也。雖然。其心則固有待也。迺者天官新除。忽下於恩暇之餘。天牌虛臨。促敎繼降。臣歸來聞此。惶隕靡措。而亦自幸其陳懇有路矣。惟聖明垂憐焉。臣於奉朝賀臣洪國榮。非有蔥竹之舊。而晩託蓬麻之義。粵自四五年來。去就憂樂。未或不關於宰臣。宰臣之待臣也。以誼而不以利。臣之望宰臣也。以道而不以勢。臣屨不及於宰臣之門。而臣心竊契於宰臣之身。誠以其愛君憂國之心。皦如出日。有可以貫金石建天地也。不然。臣雖無狀。豈有求於宰臣者哉。記昔丙申冬。遇宰臣於朝堂。適見屛間書古絶句。有功成身退之語。指而問之曰。公其有意乎。某當角巾而訪公矣。宰臣笑而不答。臣亦默而識之。今宰臣。則行千古之曠擧。作千古之完人。而臣乃逐逐名利。揚揚顯要。以孤夙昔之言。則直一負心人也。國家亦何所取於臣哉。以臣而視宰臣。勳名志節。固不翅蟲鵠之茫然。則臣之此言。似若可笑。而第聞士大夫出處。自有本末。有足以觀世道之汚隆。臣雖不肖。顧是故家之裔。則何可自小而不之敢言也。嗟乎。藎臣去朝。國事靡托。臣方中夜不寐。撫枕太息。此時辭巽。固知不敢也。然心有所守。義不可奪。伏願聖明。特加諒察。亟賜鐫免。仍命選部。更勿擧擬於華顯。則臣謹當優游京鄕。歌咏恩澤。以卒其餘生。此不但臣身之榮幸。抑或有不報之報。在於其間也。臣無任激昂懇禱之至。省疏具悉。志固嘉乃義有不可。得無近於知頭顱之嫌乎。爾其勿辭。斯速察職。
정조 3년
己亥十月十三日卯時。上御誠正閣。同副承旨入侍時。同副承旨南鶴聞。假注書李信祜。記注官金健修。記事官鄭東浚。以次進伏訖。上曰。近來各房公事之或遲滯或誤下者。不一其端。傳旨未下前。不得開政之意。飭敎何等申嚴。則大臣之敍用。臺臣之許解。不待承傳。經捧望單。局將之改差。兵郞之未遞。不待批下。輕拔望單。至又該曹佐貳。初告踏下。而再度捧入。各司回啓。發落未出。而判付先布。兩大臣肅謝。固是禮敬之一端。答敎終日不降。而終不警咳。未免薄暮始歸。兩營軍交替。事係戎政之大者。草記過期不下。而又不提稟。致使呼飢道塗。合操踰日。而不曾微稟。訟司廢坐。而莫能察推。堂后假官。多不擇擬。而漫若不知。兩銓政望。或多違格。而了不請勘。門鑰或早或晏。而殆無定期。廳坐乍行乍廢。而抛棄禁令。先朝受敎。或不詳考。而不當捧之疏。捧入。昨年筵話。全不記有。而不當稟之事。稟啓焉。凡此數者。皆是做錯中一二件也。職在喉舌。皆宜惕念勵精。以期振刷。而今也外是。反不如前日者類。如是其夥然。予誠爲承宣慨然也。噫。政院。號令百司之地也。承上敎宣各司。固其職也。此等按例擧行之事。若是顚倒。是豈所望於今日諸承宣者哉。非不知略施薄警。以責來效。而此亦近於應文。姑且泯默。嗣後以此意。各該房知悉。惕念擧行。出傳敎上曰。每欲提飭。徒近屑屑。從今以往。各自惕勵。勿如已往也。仍命退。諸臣遂退出。
정조 3년
己亥十月十三日辰時。上御誠正閣。晝講入侍時。知事李福源。特進官鄭晩淳。參贊官鄭民始。侍讀官李儒慶。檢討官朴天行。假注書李信祜。記注官金健修。記事官鄭東浚。宗臣安川君烓。武臣副護軍任嵂。正言姜。持平宋民載。以次進伏訖。上讀前受音。自子曰古之學者。止不逆詐。儒慶讀自微生畝。止伯寮其如命何。上讀新受音訖。儒慶曰。以德報怨。乃老子之言。而專主於柔道。其流之弊。有不可勝言者。故朱子之言有曰。若以德報怨。至忘君父之讎。此可以反復深玩。而不怨天不尤人。卽易說也。凡於動靜云爲之際。必察乎天理人慾之分。而自省自修。無所愧怍。則自然無怨尤之事矣。伏願聖上。深留意焉。公伯寮之愬子路。乃欲沮孔子。而孔子言天命以警之。此可見聖人隨所遇而安之者也。方今聖世。豈或有潛愬之患。而亦有不可知者。此等處益勉而察之。則甚可幸也。上曰。下番亦陳之。天行曰。微生畝。卽隱者之流也。見當時遊說之士。莫不佞以得之故。竝疑夫子之爲佞。其不識聖人。固無足道。而使世道至此者。卽其時君之過也。以今時言之。亦安知無隱者之如微生畝者乎。殿下若使朝廷之人。能免見疑於微生畝。則世道幸甚。上曰。好矣。更陳之。天行曰。驥之稱德。比喩之言也。人之有才無德者。固無足道。而有德無才者。亦不可謂之兼備也。以用人之道言之。則德固爲重。而才亦不可忽也。但當審愼於才與德多寡分數之間。而參互用之也。伏願留意焉。上曰。好矣。經筵諸臣。亦各繼陳之。福源曰。如微生畝者。亦知當時之不可有爲而隱。則此等人所能知之者。聖人。亦豈有不知之理。而必欲行道。棲遑道路者。誠以聖人惻怛之心。不能果忘而然也。不得位而在下之聖人如此。則得位而在上之聖人。尤宜留神於道之行不行。伏願體念焉。上曰。此言果好矣。晩淳曰。諸臣文義。皆已敷陳。臣則別無更奏之言也。民始曰。此云固也。固字。非不好矣。而疾固之固。則不可法也。固之道。惟在於擇善與不擇善之間耳。此等處。留意焉則幸甚。上曰。果如卿言。卽事卽物。精而察之。擇其善而固執。則是固也甚好。而不然則易近於子莫之執中也。福源曰。聖敎誠然。益加勉焉。上曰。微生畝。豈不知孔子而有是言乎。天行曰。似不能的知爲聖人故然矣。福源曰。微生畝。是乃近於方外之人也。上曰。孔子之聖。如天之大。不可企而及之。則如微生畝者。不過方外狂直之人也。不能盡知其高也遠也。而疑之者。無足怪矣。福源曰。然矣。上曰。於怨也而報之以德。則於德也無可以報焉。是乃厚於怨而薄於德也。且旣以德報怨。而其於德也。又以德報之。則與報怨者何以別乎。是皆不可。而以直報怨。然後怨有報者。亦有不報者。而怨有不讎者矣。至於讎怨之怨。亦以德報之。則是便歸於忘君父之讎。而天理將晦矣。人紀將不立矣。今此以直報怨云云。可見聖人之言。無處不適。無往不周也。福源曰。以直報怨之一直字。甚至當矣。上曰。下學上達。若誤看程註。則認以一時之工而謂之下學。則便上達也甚易矣。福源曰。下學上達。其間不甚遠也。而象山之學。專以上達爲主。故朱子嘗非之矣。上曰。下學然後。自至於上達。而若先主上達。則何以下達乎。雖以生知之聖。猶不能無下學之工。故如孔子。自志學。至于耳順。亦莫不有其序。而先儒有云。獨覺其進也。蓋下學。則不過按成跡而模之。其事固易見。而及其上達也。則其所獨得之妙。却在言語事物之外。有難形容者。如大匠之規矩。可以言傳。而其巧則在規矩之外。不可以與人也。故學者。欲求上達。則必貴乎下學矣。是故。聖人千言萬語。不過將已放之心。鞭辟近裏。反復入來。而雖如顔子之三月不違。皆自下學所由致也。福源曰。聖敎誠然。無可更達矣。上曰。孔子何爲先發莫我知之嘆。而及夫子貢之問。然後始曰。不怨天不尤人也。福源曰。聖人之言。如此處甚多矣。上曰。豈非引而發之。欲互相答問而然乎。至於下學上達之訓。則子貢雖穎悟。不能言下領會。如曾子之一唯。惜乎其知之有所未至也。天行曰。果如聖敎矣。上曰。文義別無可討論者。經筵諸臣先退。臺諫如無新啓。則亦竝退。而傳啓於臺廳。好矣。諸臣遂退出。
정조 3년
己亥十月十三日午時。上御誠正閣。右副承旨入侍時。右副承旨李在學。假注書徐鼎修。記事官柳橚金健修。以次進伏訖。上命在學。讀奏公事訖。上曰。禮房承旨。持祭報府入侍。右承旨徐有防進伏。讀奏祭報府訖。命書傳敎曰。旣示警勵。前都承旨金履素。給牒敍用。命退。諸臣以次退出。
정조 3년
己亥十月十三日酉時。上御誠正閣。右承旨入侍時。右承旨徐有防。假注書徐鼎修。記事官柳橚金健修。以次進伏訖。上命書傳敎曰。新建門宇。旣是廟門至近之地。且是爲便展拜之路。則不可無告意。望享隔宵。今十五日景慕宮望祭。以此兼行事。分付。又命書傳敎曰。贈領相貞敬夫人墓省掃時。澆奠床。備給。命退。諸臣以次退出。
정조 3년
行都承旨李命植式暇。左承旨徐有防坐直。右承旨朴祐源坐。左副承旨李在學坐。右副承旨李秉模坐。同副承旨南鶴聞坐直。注書二員未差。假注書徐鼎修仕直一員未落點。事變假注書吳翼煥仕。
정조 3년
徐有防啓曰。明日常參經筵。取稟。傳曰。只朝講。
정조 3년
朴祐源啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 3년
傳于徐有防曰。旣無情勢。且無難進之端。而又於疏中。旣稱華顯云云。則如是違牌。分義掃地。此傳旨勿施。更爲牌招。
정조 3년
吏曹參議前望單子入之。金夏材落點。
정조 3년
徐有防啓曰。卽者春秋館郞廳來言。自丙申二月二十三日。至三月初九日時政記。今已修整以納。故今方移奉於實錄廳云矣。敢啓。傳曰。知道。
정조 3년
徐有防啓曰。卽者檢閱李信祜。以其親病。陳疏徑出。原疏纔已捧入矣。所當卽捧禁推傳旨。而此與無端徑出有異。推考警責。何如。傳曰。允。
정조 3년
徐有防啓曰。明日朝講。兩司長官。當爲進參。大司憲尹東暹。大司諫趙英鎭。待開門牌招。掌令尹行晉。持平林道浩宋民載。亦爲一體牌招。以爲推移入侍之地。何如。傳曰。允。
정조 3년
徐有防。以弘文館言啓曰。校理洪明浩。由限已過。卽爲牌招察任。何如。傳曰。允。
정조 3년
又以奎章閣言啓曰。直提學鄭民始。時無職名。令該曹口傳付軍職。何如。傳曰。允。
정조 3년
李在學。以兵曹言啓曰。去秋三朔能麽兒考講時。武臣兼宣傳官趙鎭祿。三次不通。都摠府經歷李東憲李義彬。宣傳官李明勳。武臣兼宣傳官金益魯鄭忠翊。守門將洪光國。二次不通。訓鍊院僉正蔡顯五。主簿尹彦喆李需克。武臣兼宣傳官李啓春。部將吳鐸安思烈。守門將李陽信等。一次不通。依定式。竝從重推考。何如。傳曰。允。
정조 3년
又以訓鍊都監言啓曰。依下敎。去夜本局二牌巡邏牌將趙時五。各別決掍十五度之意。敢啓。傳曰。知道。
정조 3년
又以訓鍊都監言啓曰。本局千摠李筞。身病甚重。勢難察任。改差。何如。傳曰。允。
정조 3년
三司合啓大司諫趙英鎭。司諫沈命德。掌令尹行晉。持平宋民載林道浩。副校理李儒慶沈樂洙。正言姜嚴思憲。修撰朴天行。副修撰金宇鎭啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
兩司合啓。大司諫趙英鎭。司諫沈命德。掌令尹行晉。持平宋民載林道浩。正言姜嚴思憲啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
掌令尹行晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻。絶島定配。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。措辭見上
정조 3년
正言姜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律豦斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。夬正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年亟施屛裔之典。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春。酌處之命。更加嚴鞫得情。請鄭致達妻。使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。答院曰。不允。措辭見上
정조 3년
檢閱李信祜疏曰。伏以臣父。素患痰痞。當寒發作。乍添乍減。苦歇無常。而臣適帶堂后假官。不敢言私。黽勉仕進矣。纔自筵退。家信踵至。臣父所患之症。忽又觸感添劇。見方委席涔涔。臣聞此報。急於歸省。忙陳短章。徑出禁扄。伏乞聖慈。俯垂諒察。削臣之職。以便救護。治臣之罪。以肅朝綱。千萬幸甚。省疏具悉。爾其勿辭。救護父病。
정조 3년
己亥十月十四日卯時。上御誠正閣。坐直承旨入侍時。右承旨徐有防。假注書徐鼎修。記事官金健修鄭東浚。以次進伏訖。上曰。左承旨入侍。行左承旨鄭民始進伏。上命書傳敎曰。禮房承旨。馳詣宗廟景慕宮。奉審祭物祭器祭井。看審諸執事進排官。摘奸以來。上命民始讀奏公事訖。命書傳敎曰。明日朝講爲之。以十六日儒生殿講。取稟。命書傳敎曰。停。上曰。騎馬一匹立之。史官一員。宣傳官一員待命。命退。諸臣以次退出。
정조 3년
己亥十月十四日巳時。上御誠正閣。左承旨入侍時。行左承旨鄭民始。假注書李信祜。記注官金健修。記事官鄭東浚。以次進伏訖。上曰。左承旨。聞有實𧏮云。今姑許遞。出傳敎上曰。右副承旨入侍。出榻敎上曰。吏曹參議李秉模。承旨除授。出傳敎上曰。新除授承旨。卽爲牌招察任。出榻敎上曰。承旨房仍。出傳敎上命兼春秋。持吏曹參議前望單子以入。上曰。新除授吏曹參議牌招。使之開政。出榻敎右副承旨李在學進伏。上命民始先退。上曰。銓曹無行公堂上。朝廷體貌。不容如是。豈可任其反面之稽滯。吏曹參判兪彦鎬。另加申飭。催促上來察職。出傳敎上曰。李秉模牌去來知入。賊臣。承命出。還奏曰。姑無牌望矣。上曰。何時出牌。尙無去來乎。兼春秋又爲出去。催促知入。健修。承命出。還奏曰。秉模方始來詣闕外。而納牌不進云矣。上曰。有何不可進之情勢。有此違牌之擧乎。欲下飭敎。而亦涉屑越。此牌勿施。更爲出牌。而如或更違。勿爲呼望。另加申飭也。仍命退。諸臣遂退出。
정조 3년
行都承旨李義翊未肅拜。左承旨俆有防坐。右承旨朴祐源坐直。左副承旨李在學坐直。右副承旨李秉模病。同副承旨南鶴聞式暇。注書二員未差。假注書李錫夏仕直一員未差。事變假注書吳翼煥仕。
정조 3년
李在學啓曰。大司憲尹東暹牌不進。執義兪彦鏶。掌令金鍾厚在外。尹行晉牌不進。持平宋民載陳疏入啓。林道浩牌不進。今日以監察茶時之意。敢啓。傳曰。知道。
정조 3년
朴祐源。以都摠府言啓曰。中日試射放時。部將守門將禁軍扈衛軍官及武藝別監軍兵等。自宿衛所。啓請標信。同爲試取矣。今則何以爲之事。頃以啓稟。以知道。命下矣。今日中日日次。不敢循例請出標信。何以爲之。敢稟。傳曰。知道。
정조 3년
傳于朴祐源曰。大臣備局堂上引見。
정조 3년
李在學啓曰。以十八日展經武臣殿講。取稟。傳曰。停。
정조 3년
傳于朴祐源曰。承旨房仍。
정조 3년
以右副承旨李秉模牌不進罷職傳旨。傳于朴祐源曰。此傳旨何敢捧入乎。勿施。卽爲追省記。
정조 3년
以右副承旨李秉模上疏。傳于朴祐源曰。此等上疏。亦可酬應乎。捧納承旨。從重推考。原疏給之。
정조 3년
傳于李在學曰。昨旣肅謝。今忽違牌之故。處義極爲駭怪。或涉兒戲。或近抗衡。飭敎至於累十次之後。渠乃曰。昨日則不知承宣之職爲華顯。而今日始覺其爲華顯。不敢膺命云。此後又以不敢聞之敎下敎。則恬若不知曰。云云。此則所係亦但止於王綱之陵夷。臣分之無餘而已。求之古今。實所未聞也。何必費予多少辭敎處分乎。似此罪狀。亦何足盡爲臚列。政院知悉。所發命牌。爲先還收。
정조 3년
備邊司薦望。以鄭元始爲吏曹參議。
정조 3년
傳于朴祐源曰。吏曹參議。更爲牌招開政。
정조 3년
傳于朴祐源曰。茂長縣監。今日政差出。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。右承旨朴祐源進。吏批啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。又啓曰。玉堂多窠。今當差出。而擬望之人乏少。外任竝擬。何如。傳曰。允。以金宇鎭爲校理。李顯永爲修撰。尹尙東爲副修撰。金夏材爲刑曹參議。李義弼爲大司成。兼持平金宇鎭減下。再政。以李兢淵爲茂長縣監。
정조 3년
兵批。判書洪樂性進。參判李命植病。參議李亨逵入直進。參知李亨元病。承旨李在學進。以朴宗益金敬身爲忠壯將。李壽弘爲三陟營將。尹行修趙尙鎭爲文兼。副司直金履素金夏材。副司果趙尙鎭。
정조 3년
李在學。以實錄廳摠裁官意啓曰。行平安監司李徽之。所受纂修。今旣訖役之意。敢啓。傳曰。知道。
정조 3년
朴祐源。以兵曹言啓曰。今此通化門北邊近處。新作闕門時。宮墻六間許撤毁矣。今日爲始。令紫門監。日暮時把子堅實圍排。而集春營入直御營軍二十名除出。限畢役間。各別守直。何如。傳曰。允。
정조 3년
又以御營廳言啓曰。今此通化門北邊近處。新建闕門時。宮墻六間許撤毁處。今日爲始。令集春營入直御營軍二十名除出。限畢役間。各別守直事。自兵曹草記。允下矣。集春營入直軍二十名。限畢役間。晝夜輪回。各別守直之意。敢啓。傳曰。知道。
정조 3년
李在學。以刑曹言啓曰。依下敎。全羅道靈光郡荏子島定配罪人婢卜禮。當初招辭。與定配罪目及卜禮班奴乭夢。其夫徐成泰等。今番供辭。別單書入之意。敢啓。傳曰。知道。
정조 3년
朴祐源。以左邊捕盜廳言啓曰。去夜本廳巡邏。執闕軍官軍士及軍號不通軍官軍士等。令從事官。決棍。他犯夜人。該大將決棍後草記事。命下矣。依下敎。各宮墻外守直執闕軍官白相啓文兌興玄喜慶。軍士金有福。上二牌執闕軍官朴文郁。出牌軍官朴師德安命集。軍號不通軍官玄喜慶。軍士吳福三洪大福李乭伊趙奉伊梁老味金月奉李松伊等。令從事官。名決棍十度。犯夜人依更數。鄭老味決棍十度。忠贊衛金海得。決棍二十度後。竝放送之意。敢啓。傳曰。知道。
정조 3년
又以右邊捕盜廳言啓曰。去夜本廳巡邏。執闕軍官軍士軍號不通軍士等。令從事官。決棍事。命下矣。依下敎。巡邏執闕軍官金大一韓仁琦朱烱。軍士李次金。軍號不通軍士崔雪同高潤福金順得朴福祥李世重安多周伊李四同等。各決棍十度之意。敢啓。傳曰。知道。
정조 3년
朴祐源啓曰。一所巡將李漢明。門鑰已下之後。始爲來到。事體所在。萬萬可駭。推考警責。何如。傳曰。允。
정조 3년
李信祜有頉。代李錫夏爲假注書。
정조 3년
朴祐源啓曰。假注書徐鼎修。身病猝重。執難察任。今姑改差。何如。傳曰。允。
정조 3년
徐鼎修改差。代以朴鎤爲假注書。
정조 3년
朴鎤在外。代金驥燦爲假注書。
정조 3년
金驥燦在外。代朴師默爲假注書。
정조 3년
朴師默在外。代申大龜爲假注書。
정조 3년
行都承旨李義翊疏曰。伏以。臣以百無肖似之身。偏蒙不世之恩。前後踐歷。無非踰分。屢忝近密之地。全蔑報效之責。每自循省。惶愧靡措。幸以得免罪戾者。惟奉朝賀臣洪國榮。在一院之長。故依賴問難。隨行幸公是耳。自宰臣休退之後。仰念國事。已極罔涯。俯願私心。不勝隕廊。小大難疑。四顧無議。茫然如失。彌日靡定。此際忽有都承旨特除之命。臣惝怳震越。莫省攸爲。噫。識是長院。責任尤別。如臣鈍滯蔑識之人。旣無所賴。晏若固有。則其辜恩債事。理所必至。此臣所以寧違召命。不敢冒進者也。竊想聖明。有以俯燭之實狀。玆暴肝膈之懇。仰讀崇嚴之聽。伏乞聖慈。亟遞臣職。以便公私。千萬幸甚。答曰。省疏具悉。卿其勿辭行公。
정조 3년
吏曹參議鄭元始疏曰。伏以臣才識不足以需世。地望不足以服人。淸塗華貫。本非攸期。幸逢聖朝。厚蒙恩渥。兄及弟矣。竝列榮顯。感恩畏義。雖不免有除輒膺。而履滿之憂。過福之災。居常懍愓。如臨淵谷。忽於此際。伏奉天官參佐之命。惝怳失措。不知誤恩之何以及於此也。噫。淸朝官人。孰非難愼。而至於銓任。其責尤重。人才之得失。世道之汚隆。專係於銓官之賢否。雖古之名碩。當是任者。莫不逡巡退讓。不敢冒居。況如臣之譾劣鹵下。其何以稱其任而能其職哉。假使臣。足以堪膺。其在守素分戒盈盛之道。有不可貪寵而饕榮。以犯招損之戒。今臣不稱。殆有甚於鵜梁鶢饗。雖欲冒進。其於辱聖簡而玷名器。何哉。嗚呼。頂踵毛髮。莫非造化。夷險燥濕。不敢擇便。而至若不敢當之職。不可堪之任。有不可苟然猥叨。上以致濫授之失。下以速僨誤之罪也。恩召之下。蠢動無路。玆控短章。仰瀆崇聽。伏乞聖慈。亟賜鐫免。以幸公私。千萬祈祝。省疏具悉。爾其勿辭察職。
정조 3년
正言姜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請海美縣定配罪人申光復。更令王府。設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。夬施當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。夬正王法。請削黜罪人鄭履煥。島島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年亟施屛裔之典。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春配處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。答院曰。不允。措辭見上
정조 3년
己亥十月十五日辰時。上御誠正閣。朝講入侍時。領事洪樂純。特進官李重祜金華鎭。同知事徐有隣。參贊官李在學。侍讀官李儒慶。檢討官朴天行。正言姜。假注書徐鼎修。記事官金健修鄭東浚。以次進伏訖。上進講論語。讀前受音。自微生畝。止其於命何。儒慶進讀。自子曰賢者避世。止冢宰三年。上又讀新受音訖。儒慶曰。晨門果於忘世者。而以其笑聖人觀之。蓋不知聖人而然者矣。聖人之心。視天下如一家。故其行道之心。汲汲不遑而然矣。高宗三年不言之餘。果得良弼之齎。而幸得傅說之賢。故殷有中興之美。此蓋誠意之所發。而格於上帝。此等處留念焉。天行曰。晨門荷蕢。雖不識聖人中正之道。槪是賢人而隱。皆非凡常庸碌之人也。而當時列國之君。莫能搜訪。布諸庶位。使之鞱光晦彩。與草木同腐。以今觀之。容不可惜。雖今之時。亦豈無如此等之人。潦倒下位。埋沒草澤者乎。況搜訪人才。實爲當今急務。此等處。亦隨事留意。俾有體驗之實效。深有望焉。又曰。避世避地避色避言。以賢者出處而言者也。所避之不同。惟在賢者隨其所遇。參以義理而爲之然。使賢者。有避世避地避色避言者。卽人君之過也。苟能天下有道。國家不亂。禮貌不衰。違言不作。則賢者豈有無端避去之理乎。此等處。宜加體念也。以近日事言之。殿下禮致儒賢。有未及招致者。亦有旣來還歸者。殿下。每加自省。以爲無乃國家將亂而不欲來乎。無乃禮貌衰。有違言而不肯留乎。如是念之。則實爲體驗之道矣。上曰。好矣。上曰。諸臣。以次陳文義。可也。樂純曰。下番所達。極爲切實矣。晨門荷蕢。雖是方外之士。而必有大過於人者矣。彼雖果於忘世。隱於草野。而當時之君。如有野無遺賢之德。則此輩。亦豈固守其志。而不爲世用也。此等處。必爲留念焉。有隣曰。孔子以在下之聖人。雖未得其位。而亦不能一日忘天下。則況人君。居其位而有是責者乎。故大舜。孶孶爲善。文王日昃忘飯。可見聖人憂勤之心如此矣。此等處。留神焉。重祜華鎭曰。經筵旣皆陳達。臣等則別無可言矣。在學曰。臣亦無可達之事矣。上曰。今番則別無文義之可以討論者矣。命退。諸臣以次退出。
정조 3년
己亥十月十五日午時。上御誠正閣。禮兵房承旨入侍時。左承旨徐有防。右承旨朴祐源。假注書徐鼎修。記事官金健修鄭東浚。以次進伏訖。上曰。訓將戶判入侍。訓鍊大將具善復。戶曹判書金華鎭進伏。上曰。新建門處。宮墻毁撤。似爲太廣矣。善復曰。如是然後。可以築其基址矣。上曰。自此至日瞻門。旣築御路。則設布帳。似爲狹窄矣。善復曰。御路今方築之。而擧動時。必有狹窄之患矣。上曰。物力所入爲幾何。華鎭曰。倉卒始役。故不無過入之慮。而更爲會計。則亦不大段矣。上曰。役夫。以募軍用之乎。善復曰。然矣。上命善復華鎭先退。上曰。禮房承旨。自日瞻門。詣景慕宮。奉審以來。有防。承命先退。命書傳敎曰。新除授吏曹參議。牌招開政。又命書傳敎曰。都承旨違牌。又何意也。事涉無義。都承旨李義翊。從重推考。更爲牌招。又命書傳敎曰。特敎之下。焉敢若此。揆以分義。萬萬寒心。吏曹參議鄭元始。從重推考。更爲牌招開政。上曰。右副承旨。牌招。出榻敎命退。諸臣以次退出。
정조 3년
行都承旨李義翊未肅拜。左承旨徐有防坐。右承旨朴祐源坐直。左副承旨李在學坐。右副承旨李秉模病。同副承旨南鶴聞坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
南鶴聞啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 3년
傳于南鶴聞曰。右承旨入侍。
정조 3년
南鶴聞啓曰。大司憲未差。執義兪彦鏶在外。掌令金鍾厚在外。一員未差。持平二員未差。今日以監察茶時之意。敢啓。傳曰。知道。
정조 3년
申大龜在外。代以柳甲基爲假注書。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。左承旨徐有防進。啓曰。判書宋德相在外未肅拜。參判兪彦鎬陳疏下鄕。小臣歸政未安。何以爲之。敢稟。傳曰。只出緊任。以尹承烈爲大司諫。宋樂爲掌令。尹行修爲持平。趙尙鎭爲副修撰。
정조 3년
李在學啓曰。京外啓覆罪人推案。纔已修整矣。初再三覆日字。令日官推擇。則初覆今月二十日。再覆二十四日。三覆二十七日爲吉云。以此日擧行之意。分付該曹。何如。傳曰。允。
정조 3년
傳于李在學曰。莫重咨文。不善製進。吏文學官李德懋。令該府拿處。
정조 3년
備忘記。鄭彦衡別軍職差下。
정조 3년
吏批。判書宋德相在外未肅拜。參判兪彦鎬陳疏下鄕。參議鄭元始進。同副承旨南鶴聞進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以徐有寧爲大司憲。徐有元爲大司諫。李行源爲司諫。李師曾爲掌令。尹得孚徐有鍊爲持平。金敍九李濟萬爲正言。鄭益祚爲兵曹正郞。領籤張世經單付。
정조 3년
再政。以金文淳爲工曹參議。李在簡爲同春秋。宋濟魯爲掌樂正。李昌漢爲軍資正。李羽晉爲監察。李學源爲司宰僉正。李行源爲引儀。申祜爲掌苑別提。金思渾爲司圃別提。沈樂洙爲東學敎授。趙尙鎭爲南學敎授。柳協基爲洪忠都事。睦萬中爲黃海都事。
정조 3년
兵批。兼判書洪樂性病。參判李命植病。參議李亨逵入直進。參知李亨元病。右承旨朴祐源進。副護軍沈命德宋樂。司直尹東暹尹承烈尹行修宋民載。司果姜嚴思憲。司正徐鼎修單付。
정조 3년
南鶴聞啓曰。臣吏批政廳進去。而右承旨朴祐源今方入侍。臣兼進兵批政廳之意。敢啓。傳曰。知道。
정조 3년
柳甲基在外。代以姜彙鈺爲假注書。
정조 3년
傳于南鶴聞曰。何時下敎。而尙不入來。廳注書汰去。改望以入。
정조 3년
姜彙鈺汰去。代以徐鼎修爲假注書。
정조 3년
傳于南鶴聞曰。假注書姑不入來。直捧禁推傳旨。
정조 3년
徐有防啓曰。假注書徐鼎修。時無職名。令該曹。依例付軍職。冠帶常仕。何如。傳曰。允。
정조 3년
傳于徐有防曰。左承旨與平安監司入侍。
정조 3년
朴祐源。以兵曹言啓曰。今十月十七日武臣堂上朔試射日次。而月食齋戒相値。不得爲之之意。敢啓。傳曰。知道。
정조 3년
修撰李顯永疏曰。伏以臣獲罪于天。奄失所恃。冥頑不死。喪制甫闋。廓然天地之間。永作無告之民。至若榮塗一念。如隔前生。不意玆者。玉署新命。忽下於三年逖違之餘。臣感激洪恩。似夢非眞。雙擎除旨。俯仰隕泣。固當竭蹶趨承。以謝恩命之不暇。而第臣於館職。自來情勢。已成鐵限。去就一節。今無可論。臣雖欲含恩畏義。出而膺之。其於廉隅何哉。此不但通朝之所共知。庶幾聖鑑之俯燭矣。伏乞天地父母。俯賜諒察。亟命遞臣之職。治臣之罪。以安微分。以肅朝綱焉。臣旣不敢以見職自處。則固不當自同無故。有所贅陳。而第君讎未復。國賊未討。凡有秉彝。莫不扼腕痛泣。至欲食肉而寢皮。則臣何敢以區區私義。終不一陳於聖明之下乎。嗚呼。鄭妻射日之謀。龜賊滔天之罪。古亦有似此凶逆否。今日三司之請。卽天經地義之不可少緩者。而聖聽愈邈。王章尙稽。致使環東土數千里之邦。駸駸入於忘君讎滅人紀之域。此何故也。此何事也。噫嘻。痛矣。兩賊之罪。可勝誅哉。恒簡範能。窩窟於是。量海𨩌翼。根柢於是。雖於往牒所載。或有如許亂賊。忠臣烈士。莫不肉顫髮竪於千載之下。況今日爲殿下臣子者。同戴一天。與共食息。至今四載。則其將曰。國有臣而國有法乎。窩窟尙存。根柢自在。不知何樣禍機。伏在何地。而懲討之典。只止於海島之竄。三尺之章。竟撓於議親之私。此固群下不能碎首文陛。格天心行天討之罪。而夫以殿下之明聖。亦豈不念及於大憝之不可貰。而輒下不允二字。今日如昨日。明日又如今日。君國之讎。無可雪之日。宗社之賊。無可討之期。此臣所以腐心而痛骨。沬血而飮泣者也。雖在國家安泰之時。凡於誅討亂逆。不容少緩。而嗚呼。何等時也。藎臣告退。宿衛無人。國勢之孤危。時象之岌嶪。去而愈甚。則困獸之毒。伏莽之慮。實有倍於前日之爲。伏願殿下。穆然深思。赫然奮發。亟從三司之請。以洩神人之憤。至如福瑩集黨逆背君之罪。其他諸賊。竝宜次第允從。快正邦刑焉。臣又有所駭憤者。趾海述海纘海等諸逆。自有亂賊以來。初有之窮凶極逆。聞其名者心驚。過其墟者魄動。況其所眄之妓物乎。此賊所眄者。猝然遇之。必也驚逐。乃理之常。今聞守令衙客。有狎之寵之。至於生子者。人心之陷溺。乃至於此。此事忍爲。何事不可爲。近來言路杜絶。人雖駭惋。而無以懲勵。臣恐人無所忌憚。無所不至。請令道臣。査其所犯幾人。指名現告。嚴施罪罰。不置搢紳。使他人知警。厥妓則嚴刑海島爲婢。宜矣。近來世道日下。千奇百怪。疊生層出。而未有如李秉模之懷詐要君者也。當奉朝賀臣洪國榮之去朝也。凡憂國忠君者。孰不驚皇抑塞。欲挽其行者。如向日儒賢之疏也。秉模苟有是心。則何不叩閽力陳。而乃於宣麻之日。强作八違之狀。忽又陳疏於天官復除之時。其商量揣摩。幽暗閃忽。見者皆欲嘔泄。及授承宣。揚揚卽出。纔過一肅。又忽違命。從宦多年。不知承宣之爲名宦云者。全不成說。尺童難欺。而飭敎屢下。一例飾辭。所謂重出豦之人。乃敢欺瞞君父。侮弄朝廷。若是其無嚴乎。渠之所謂勿擬華顯。渠旣無不歷遍。則淸朝華貫。自是當來之物。但占其名。以圖其利。天下寧有是哉。蓋此人自來周流北村。態色可惡。代理以後。自知窘急。飜身呈疏。請罪養賊。當其時也。養賊便一圈豕。人人皆可殺。渠何能以此。而贖其前日之罪也。雖然朝廷寬大。待以淸選。則渠當持心白直。處事明正。仰報抆拭之大恩。而今乃要君慢上。放恣無忌。乃至於此。陰陽回譎之態。有不忍正視。噫。以渠傾巧之小智。欲挽高人磊落之淸風。吁。亦可痛也。此而不治。人心去益陷溺。世道去益淪喪。臣謂右副承旨李秉模。爲先削其銓堂國子之望。仍施屛裔之典。以淸朝廷。斷不可已也。臣於治疏將上之際。天牌儼臨。而難冒之情。如上所陳。隨詣禁扄。竟犯違傲。臣罪至此。萬殞猶輕。伏乞亟加威罰。以爲人臣逋慢者之戒焉。省疏具悉。首陳討逆事。旣悉於三司之批矣。李秉模事。昨夜所下傳敎。但是卽事而言者也。疏中臚列。無非盡出渠情狀。不料近日媕婀世界。有此錚錚之論。深用嘉乃。披復屢回。不覺爽豁也。然迄不處分者。非不知國綱之頹無餘地。實係正風習去詖邪之一大關捩。故有所斟量。勘律而然也。爾之請勘。誠亦稱停。爾其勿辭。從速察職。
정조 3년
敎平安監司李徽之書。王若曰。屛維分八路之疆。最重西塞。威望著九卿之列。遂委老臣。旣廟謨之僉諧。故宸簡之特侈。念彼一區檀箕之舊域。貽予九重宵旰之深憂。一帶浿江。虜騎奈朝夕之易渡。千里邊堡。戎政最緩急之可須。幸百年之昇平。自致人心之恬嬉。軫一方之備禦。若爲邊謨之綢繆。錢幣糧餉之委輸。多擁虛簿。城池甲兵之繕詰。未有實功。矧惟民俗之難治。實有王化之未曁。賄貨資巧猾之習。人多訟爭。樓臺擅繁華之場。日事遊佚。誰效張益州琴鶴之操。可推羊峴山裘帶之風。惟卿。介石之心。如玉其質。終始一節。未或渝於奔波。謹約平生。獨不改於儒素。主貢擧而久提三館。得士最多。長選部而迭居兩銓。用人不苟。陶士行之運甓齋內。體若不勝。范希文之藏甲胸中。膽則欲大。文猷武略。豈使卿暫離朝端。雅操淸名。欲得君藉重邊塞。玆授卿以平安道觀察使兼兵馬水軍節度使都巡察使管餉使平壤府尹。卿其祗服寵命。勉展殊勞。克詰戎謨。陴邊圉而增固。誕宣仁化。導民俗而歸淳。樽俎折衝。可以近懷而遠服。氷蘗礪操。庶幾吏戢而民孚。其餘稟裁。厥有彝典。於戱。丹心白髮。那堪戀北闕之思。綠簾黃堂。庶效鎭西陲之績。故玆敎示。想宜知悉。副校理沈樂洙製進
정조 3년
己亥十月十六日午時。上御誠正閣。平安監司入侍時。平安監司李徽之。左承旨徐有防。假注書徐鼎修。記事官金健修鄭東浚。以次進伏訖。上曰。箕伯進前。徽之進伏。上曰。今當遠離。深爲悵然矣。徽之曰。伏承下敎。感泣無地。而區區犬馬之忱。實不勝戀結之懷矣。臣有區區所懷。而今當辭陛。敢此仰陳矣。殿下春秋鼎盛。而尙無邦國之慶。國勢未免孤弱。廣儲之道。不可遲緩。伏望速下改卜之命焉。上曰。卿言亦是矣。而雖非改卜。豈無他道乎。近日則予亦思廣儲之道矣。徽之曰。奉朝賀洪國榮。遽已休退。國事朝象。實爲可悶。且臣忝居文衡。區區私心。常以爲若當薦剡。則非此人莫可矣。大抵。文衡之職。乃所以賁飾文治。而關係亦大。實非人人可授矣。上曰。何但文衡。宿衛罷後。實多可悶。而予有所商量而然矣。上曰。何日當發程乎。徽之曰。明日卽當發去矣。上曰。廉約一事。於卿固不必加勉。而必愼節以過。是予之望也。徽之曰。下敎至此。不勝感泣矣。上曰。於卿之行。不可無贐章。故適成二絶句。玆以書下矣。仍命承旨。以御製傳授徽之。徽之跪受曰。惶感之極。不知所達矣。徽之曰。臣之所受實錄。幾盡爲之。而丙申三月政院日記尙未出。故只以時政記爲之。而待此後日記出後。更加添入於校正時矣。今則臣將出去。抄出冊子。當置何處乎。上曰。納于匱中堅封。送置於實錄廳。可也。命退。諸臣以次退出。
정조 3년
己亥十月十六日午時。上御誠正閣。右承旨入侍時。右承旨朴祐源。假注書李錫夏。記事官金健修鄭東浚。以次進伏訖。上曰。注書出去。都承旨今日仕進與否。及新除廳注書在京與在外。知入。可也。賤臣承命。出問後還奏曰。都承旨不爲仕進。而廳注書在外云矣。上曰。注書望累次擬入。而皆稱在外。何不以在京者擇差乎。仍命書傳敎曰。堂后假官。屢次申飭之下。徐鼎修改差之代。未免苟充。輒稱在外。當該擬望注書。從重推考。更令另加擇擬。徐鼎修記注之任。自是鍊熟。而無端圖免。曲循請遞。當該承旨。亦爲推考。以臺諫有闕。政事取稟。命書傳敎曰。當日爲之。又命書傳敎曰。政官牌招開政。上曰。注書出去。廳注書望。更爲擇擬以入。而吏議牌去來。催促。可也。仍命退。諸臣以次退出。
정조 3년
己亥十月十六日酉時。上御誠正閣。右承旨入侍時。右承旨朴祐源。假注書徐鼎修。記事官金健修鄭東浚。以次進伏訖。上命書傳敎曰。近日合辭。誠乎否乎。許久闕啓。恬不動念。此何朝廷貌樣乎。又焉有名以大義。如是玩愒乎。行公臺諫一竝遞差。今日政新除授許多臺臣。又皆偃息在家。無意詣臺。尤極寒心。在京未肅拜諸臺。亦爲遞差。身爲該房。若是之不能致察。刑房承旨。爲先從重推考。又命書傳敎曰。政官卽爲牌招開政。今日政新除授三司。待下批牌招察任。又命書傳敎曰。兵曹郞廳有闕之代。今日政擇差。又命書傳敎曰。騎馬三匹立之。宣傳官三員待命。命退。諸臣以次退出。
정조 3년
行都承旨李命植坐。左承旨徐有防坐直。右承旨朴祐源坐。左副承旨李在學坐。右副承旨未差。同副承旨南鶴聞坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
以二十一日輪對。取稟。傳于徐有防曰。爲之。
정조 3년
傳于南鶴聞曰。供辭斯速捧入。別監若不直招。掌務官處頭面。
정조 3년
傳于李命植曰。前事知李漢昌司謁除授。
정조 3년
徐有防啓曰。實錄廳持去戊寅己卯壬午壬辰癸巳甲午乙未丙申年日記。合九十三卷。先爲還來之意。敢啓。傳曰。知道。
정조 3년
又以弘文館言啓曰。新除授校理金宇鎭。卽爲牌招察任。何如。傳曰。允。
정조 3년
又以弘文館言啓曰。修撰李顯永疏批已下。卽爲牌招察任。何如。傳曰。允。
정조 3년
又以弘文館言啓曰。新除授副修撰趙尙鎭。時在洪忠道永同地。副修撰尹尙東。時在全羅道茂長縣任所。經筵入番事緊。請竝斯速乘馹上來事。下諭。傳曰。依啓。
정조 3년
朴祐源。以訓鍊都監言啓曰。去夜初更量。一人率下人一名。犯夜被捉於本局都巡別武士。故査問則監察林永孝。奉常寺穀物捧上歸路被捉。而雖因公故罷路。身爲朝官。着白衣。徒步犯禁。極爲駭然。率去下人。依更數治罪。林永孝係是朝官。其罪狀。令該府處之。何如。傳曰。允。
정조 3년
備忘記。今下弓矢。宣沙浦僉使張鳳翕。寧城僉使金鼎澤處。給送。
정조 3년
南鶴聞。以義禁府言啓曰。右副承旨李秉模邊遠定配事。承傳啓下矣。李秉模平安道雲山郡邊遠定配。而以承傳內辭意。具罪目。依例發遣府書吏。押送配所。何如。傳曰。允。
정조 3년
持平尹行修疏曰。伏以。臣於試事竣還之路。得見前工曹參議臣金亮行疏本末段。論及廟庭黜享事。而故相臣尹趾完。卽臣之高祖也。其所遣辭。無復餘地。臣以先祖不肖孱孫。忍聞此言於先祖旣骨六十餘年之後。闔門聚首。心膽摧裂。直欲籲天而無堦。鑽地而不得。只恨臣之頑迷不孝。未能卽地溘然而無知也。噫。臣先祖遭逢肅廟晠際。夙被眷毗。雖身嬰奇疾。屛居田野。而若其平日忠愛之誠。進退無間。恩禮之隆。終始靡替。雖有一時之人言。曲蒙聖敎之昭釋。逮至乙丙之間。亦惟我先大王。深斥言者。照燭無餘。前後王言。炳若日星。不意今日。又復追提。至歸之於罔測之科。噫嘻。尙忍言哉。幸蒙聖明在上。批旨之下。辭敎諄複。恩及泉壤。感極幽明。臣拜稽攢祝。自不覺血涕之被面也。當時事實。昭載國乘。日月之明。容光不遺。天地之仁。覆燾無疆。臣何敢費辭覼縷。以犯瀆擾之罪。而唯是人之爲言。至於此極。俯仰跼蹐。若無所歸。猶復抗顔周行。自同平人。則將何以歸見先祖於地下乎。惟宜謝跡朝端。沒齒田間。以歌咏生成之澤而已。來伏私次。反面無路。除命荐降。冞增惶阨。悲苦之情。不敢自阻。疾痛之呼。未暇緩聲。剖心瀝血。哀籲於閔覆之下。伏乞聖慈。諒臣情私之崩迫。憐臣踪地之窮蹙。亟命鐫削臣本兼諸職。仍令選部。刋去朝籍。以靖私義。不勝幸甚。省疏具悉。本事昭晰無餘。已蒙先大王朝恩敎。則到今更有何言。爾其勿辭。從速察職。
정조 3년
己亥十月十七日辰時。上御誠正閣。左承旨入侍時。左承旨徐有防。假注書徐鼎修。記事官金健修鄭東浚。以次進伏訖。上曰。摘奸宣傳官入侍。宣傳官沈默之元毅鎭具縉進伏。默之曰。臣摘奸司憲府。則救食器械。初不待令。入直官員。亦爲闕直矣。毅鎭曰。臣則摘奸諸處。皆無頉矣。縉曰。臣摘奸司宰監。則救食節次。亦不擧行矣。上命書傳敎曰。昨夜月食時。各司摘奸。惟司憲府司宰監。器械則初不措置。官員則或闕直或甘睡。其在警勵之道。不可無罰。該府監察林永孝。該監主簿李範天。拿問處之。命退。諸臣以次退出。
정조 3년
己亥十月十七日午時。上御誠正閣。軍士房承旨入侍時。右承旨朴祐源。假注書徐鼎修。記事官金健修鄭東浚。以次進伏訖。上命祐源讀奏公事訖。命書判付。上曰。昨夜月食時。各司摘奸。多有執頉。極爲駭然矣。祐源曰。臣等亦聞摘㚥宣傳官之言。而各司擧行。極爲慢忽矣。命書傳敎曰。都承旨牌招。又命書傳敎曰。召對爲之。命退。諸臣以次退出。
정조 3년
己亥十月十七日未時。上御誠正閣。召對入侍時。參贊官朴祐源。侍讀官金宇鎭。檢討官朴天行。假注書徐鼎修。記事官金健修鄭東浚。以次進伏訖。宇鎭進讀近思錄。自呂與叔贊明道先生行狀。止有所不善。上曰。下番讀之。天行讀。自呂與叔贊橫渠先生行狀。止脫然欲學聖人。宇鎭曰。以此篇觀之。不欲以一善成名云云。可見古人立志遠大。自任甚重之意也。況人君居至尊之位。任艱大之責。豈可以安小成圖近利爲心哉。此等處體念焉。天行曰。橫渠先生。未得其位而行其道。故只於治家接物之際。可見其規模氣像。而以正氣以感人。反躬自治之意觀之。若推此而廣之。則正心正朝廷之意。可以推類而見之矣。於此益加留念焉。上曰。參贊官亦陳文義。可也。祐源曰。上下番所達誠好矣。而臣則別無可達者矣。上曰。近思錄旣已畢看。此後召對。以陸宣公奏議爲之。可也。宇鎭天行曰。掖隷之作挐內局。久成痼弊。自丙申特敎申飭之後。此輩不敢如前作弊矣。聞於近日徵索藥物。詬辱醫官云。不出數年。又遵前習。極爲駭痛。此雖小事。有關紀綱。請査得其首犯者。令攸司從重科治。此後更加嚴飭。俾無如前之弊。上曰。所啓甚好。依啓。出擧條上曰。儒臣職在論思。有此所奏。極爲嘉尙。命玉堂先退。命書傳敎曰。召對時玉堂所啓。不失隨事論思之體。極用嘉歎。至於本事。殊甚駭然。操切此輩。常時飭敎。何等截嚴。而作弊藥房。尤是年前痼弊之故。其所痛禁。不啻幾次。則不出數年。又有此不畏法禁。恣意橫肆之狀。尤萬萬絶痛。若不嚴加處分。不但後弊莫救而已。意有前功可惜之嘆。當該首犯掖隷。隨從掖隷。出付該曹。嚴問取服以聞。身爲司謁。咫尺之地。有此擧措。而不能摘發。致使本事。至謄堂啓。亦不可無飭。當該司謁。令攸司從重科治。捧供以聞。命退。諸臣以次退出。
정조 3년
己亥十月十七日酉時。上御誠正閣。左承旨入侍時。左承旨徐有防。假注書徐鼎修。記事官金健修鄭東浚。以次進伏訖。上命有防讀奏公事。上曰。各門姑勿下鑰事。分付。可也。命書傳敎曰。堂疏之批旣諭。其在祛詖邪正紀綱之道。當從堂疏之言。李秉模邊遠定配。上曰。李秉模事。萬萬駭怪矣。配所卽爲定入事。分付。命書傳敎曰。近日法綱弛乎。否乎。弛則太弛。不弛則太不弛。雖以夜禁一事言之。飭敎稍久。則深夜街路。人馬絡繹。而慢若不省。爲將臣者又不致察。甚至有無賴之徒。毆捽邏騎。而莫之誰何。不然則忽爾督禁。巡卒四布。或多執捉於烽火未滅之時。如是之故。行旅不得以鍾鳴鍾盡。爲作息之限。又豈非罔民之甚者乎。觀於今夜之事。而足可反隅處。甚矣。有司之不能宣揚。類如是矣。此雖小事。亦係政令。若能時時檢戢。略略提察。則必當弛不至於太弛。不弛不至於太不弛。安有是弊乎。以此意。自政院更加申飭。巡邏營門及捕廳巡廳。此後復有似此之事。難免重究。竝令知悉。命退。諸臣以次退出。
정조 3년
行都承旨李義翊坐。左承旨李亨逵坐。右承旨李得臣坐。左副承旨金文淳坐直。右副承旨徐有防坐。同副承旨朴祐源坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
金文淳啓曰。大司憲未差。執義兪彦鏶在外。掌令金鍾厚在外。一員未差。持平沈樂洙牌不進。尹得孚引避退待。今日以監察茶時之意。敢啓。傳曰。知道。
정조 3년
朴祐源啓曰。諸道査處之事。過時不爲擧行處。該房察推事。曾有下敎矣。全羅道光州殺獄査啓及京畿水原殺獄査啓。八月行關。而今至屢朔。尙不修啓。事體所在。誠極未安。該道道臣。竝推考警責。何如。批答出傳敎
정조 3년
傳于李得臣曰。軍士房承旨入侍。
정조 3년
傳于李義翊曰。都承旨左承旨右承旨入侍。
정조 3년
承旨前望單子入之。李亨逵金文淳落點。
정조 3년
以右承旨李得臣牌不進罷職傳旨。傳于朴祐源曰。只推。更爲牌招。
정조 3년
傳于李義翊曰。分義所在。極涉駭然。右承旨李得臣催促。使之卽爲肅命。
정조 3년
以修撰李顯永牌不進罷職傳旨。傳于朴祐源曰。只推。
정조 3년
以右承旨李得臣再招不進罷職傳旨。傳于朴祐源曰。分義道理。焉敢若此。爲先從重推考。更卽牌招。此後違牌傳旨。勿爲捧入。
정조 3년
傳于金文淳曰。向者飭敎。何等申嚴。而此等易所擧行之事。自秋組冬。若是慢忽。如此藩臣。將安用哉。道臣當處分。而政院之今始察推。亦涉矇然。伊時當該承旨。從重推考。
정조 3년
傳于李義翊曰。何時下敎。而尙不開政。俄者申飭之意。果安在哉。吏曹參議。爲先推考。連爲催促。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。左副承旨金文淳進。吏批啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以兪恒柱爲兵曹參議。洪樂淵爲持平。李命植爲京畿監司。徐有隣爲全羅監司。再政。以南鶴聞爲工曹參議。李應白爲司圃別提。朴仁榮爲尙衣別提。黃最彦爲敦寧都正。李普行爲兵曹參判。金鍾秀爲同經筵。宋德相爲社稷提調。李重祜爲奉常提調。趙時俊爲刑曹參判。李在學爲刑曹參議。
정조 3년
兵批。判書洪樂性進。參判李命植入直進。參議未差。參知李亨元病。左副承旨金文淳進。以任希敎爲同知。黃命耇爲全州營將。趙鼎鎭爲文兼。鄭晩淳爲副摠管。李東郁爲文兼。金光運爲羽林將。同知朴宗益。副司直李在學南鶴聞鄭啓淳。司果洪繼喆單付。
정조 3년
傳于朴祐源曰。同副承旨入侍。
정조 3년
朴祐源啓曰。新除授京畿監司李命植。前以兵曹參判。省記入直矣。今方替職。而旣在闕中。不爲肅謝。直爲出去。事甚未安。推考警責。何如。傳曰。允。
정조 3년
徐有防。以承文院官員。以都提調意啓曰。月食已過。禮部回咨。依例撰出。順付於今番冬至使之行。何如。傳曰。允。
정조 3년
李亨逵。以義禁府言啓曰。平安監司金鍾秀狀啓據刑曹粘目內。寧遠前郡守李文喆。移本府處之事。允下矣。李文喆。以全州營將。時在任所云。依例發遣府書吏。交代後拿來。何如。傳曰。允。
정조 3년
三司合啓。大司諫徐有元。持平尹得孚。校理洪明浩金宇鎭。副校理李儒慶沈樂洙。正言李濟萬。修撰朴天行啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
兩司合啓。大司諫徐有元。持平尹得孚。正言李濟萬啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
持平尹得孚啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻絶島定配。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。措辭見上